b"\n_START_ARTICLE_\nCarrer Major porxat de Peramea\n_START_SECTION_\nDescripci\xc3\xb3\n_START_PARAGRAPH_\nEl carrer Major de Peramea \xc3\xa9s un dels carrers que, baixant de l'esgl\xc3\xa9sia i el Pui de les Forques, situats a l'extrem septentrional del recinte, arriben fins a l'extrem meridional del mateix, en el que s'obren respectivament dos portals d'acc\xc3\xa9s. El carrer, que segueix una direcci\xc3\xb3 Nord-Sud, \xc3\xa9s flanquejat pel costat de llevant per una l\xc3\xadnia ininterrompuda de cases que per la seva part posterior formen el mur continuat que tanca la vila. _NEWLINE_Pel costat de ponent tamb\xc3\xa9 \xc3\xa9s flanquejat per cases en el seu tram superior, per\xc3\xb2 a partir de la travessia coberta que divideix el carrer en dos trams deixen d'existir cases al costat de ponent, convergint tots dos carrers en una pla\xc3\xa7a. \xc3\x89s en aquest tram inferior on el carrer \xc3\xa9s porticat pel costat de llevant. Actualment existeixen unes dotze arcades de mig punt, algunes lleugerament rebaixades, que ocupen part de la planta baixa de les cases arrenglerades, constru\xc3\xafdes en pedra petita lligada amb morter. _NEWLINE_Les cases s\xc3\xb3n de planta baixa i un o dos pisos alts, amb fa\xc3\xa7ana a un lateral de la coberta a dues aig\xc3\xbces de teula i mitjanes entre elles. Tot plegat forma un conjunt de gran bellesa pl\xc3\xa0stica que precisa protecci\xc3\xb3. A l'altre carrer, quasi paral\xc2\xb7lel al carrer major, tamb\xc3\xa9 existeixen cases amb porxades, per\xc3\xb2 malauradament algunes s\xc3\xb3n enrunades i altres han perdut les porxades en alguna reforma."